میں عزا دہی کی داد جو پاتا رہا ہوں، میں جون ایلیا کی غزلیں۔
ایذا دہی کی داد جو پاتا رہا ہوں میں 
ہر ناز آفریں کو ستاتا رہا ہوں میں 
اے خوش خرام پاؤں کے چھالے تو گن ذرا 
تجھ کو کہاں کہاں نہ پھراتا رہا ہوں میں 
اک حسن بے مثال کی تمثیل کے لیے 
پرچھائیوں پہ رنگ گراتا رہا ہوں میں 
کیا مل گیا ضمیر ہنر بیچ کر مجھے 
اتنا کہ صرف کام چلاتا رہا ہوں میں 
روحوں کے پردہ پوش گناہوں سے بے خبر 
جسموں کی نیکیاں ہی گناتا رہا ہوں میں 
تجھ کو خبر نہیں کہ ترا کرب دیکھ کر 
اکثر ترا مذاق اڑاتا رہا ہوں میں 
شاید مجھے کسی سے محبت نہیں ہوئی 
لیکن یقین سب کو دلاتا رہا ہوں میں 
اک سطر بھی کبھی نہ لکھی میں نے تیرے نام 
پاگل تجھی کو یاد بھی آتا رہا ہوں میں 
جس دن سے اعتماد میں آیا ترا شباب 
اس دن سے تجھ پہ ظلم ہی ڈھاتا رہا ہوں میں 
اپنا مثالیہ مجھے اب تک نہ مل سکا 
ذروں کو آفتاب بناتا رہا ہوں میں 
بیدار کر کے تیرے بدن کی خود آگہی 
تیرے بدن کی عمر گھٹاتا رہا ہوں میں 
کل دوپہر عجیب سی اک بے دلی رہی 
بس تیلیاں جلا کے بجھاتا رہا ہوں میں